15.11.2022
c.
MT
Il-Ġurnal Uffiċjali tal-Unjoni Ewropea
C 433/33
Definizzjonijiet (Artikolu 3)
16.
Fit-test ta’ kompromess, id-definizzjonijiet ewlenin ġew allinjati mal-approċċ ġenerali tal-Kunsill.
B’mod partikolari, id-definizzjoni ta’ “kumpannija elenkata” tirreferi għal kumpanija li għandha l-uffiċċju reġistrat tagħha fi Stat Membru, u li l-ishma tagħha huma ammessi għan-negozjar f’suq regolat.
d.
Objettivi (Artikolu 5)
17.
Fil-proposta tal-Kummissjoni Ewropea diġà kien hemm żewġ objettivi alternattivi: 40 % għad-diretturi mhux eżekuttivi jew 33 % għad-diretturi kollha, għalkemm din l-opzjoni tal-aħħar ingħatat inqas viżibbiltà.
Il-Kunsill irriformula ż-żewġ objettivi u għamel it-tnejn ugwalment espliċiti, bil-ħsieb li jiġu ċċarati l-kamp ta’ applikazzjoni u l-alternattivi previsti.
Il-Parlament Ewropew ma rax ħtieġa għal bidla bħal din u esprima t-tħassib li jista’ jidher li din tnaqqas il-livell ta’ ambizzjoni.
Bħala kompromess, l-Artikolu 5 ġie kemxejn riformulat, sabiex ma jibqax juża l-frażi “jkollhom l-għan li jiksbu” iżda minflok jirreferi għall-obbligu tal-Istati Membri li jiżguraw li l-kumpanniji elenkati jkunu “soġġetti għal” wieħed miż-żewġ objettivi.
Madankollu, l-objettivi nfushom ma nbidlux.
e.
Kumpanniji pubbliċi vs privati, u kumpanniji, li fihom, membri tas-sess sottorappreżentat jirrappreżentaw inqas minn 10 % tal-impjegati
18.
Il-Kunsill xtaq iħassar id-dispożizzjoni li għamlet distinzjoni bejn kumpanniji pubbliċi u privati, b’dawk tal-ewwel ikunu soġġetti għal data fil-mira aktar bikrija.
Min-naħa tiegħu, il-Parlament xtaq iħassar id-dispożizzjoni li tippermetti lill-Istati Membri jeżentaw mid-dispożizzjonijiet ewlenin dawk il-kumpanniji, li fihom, il-membri tas-sess sottorappreżentat jirrappreżentaw inqas minn 10 % tal-impjegati.
Bħala kompromess, iż-żewġ dispożizzjonijiet tħassru.
C.
Proċeduri tal-għażla
a.
Azzjoni pożittiva (Artikolu 6)
19.
Il-pożizzjoni tal-Parlament kien fiha diversi dispożizzjonijiet applikabbli għall-fażi ta’ preselezzjoni.
Bħala kompromess, il-koleġiżlaturi qablu dwar formulazzjoni li tispjega b’mod ċar li azzjoni pożittiva tapplika għall-proċess tal-għażla kollu.
F’konformità ma’ dan l-approċċ u fid-dawl tal-ġurisprudenza stabbilita dwar is-suġġett, it-test ta’ kompromess jispeċifika li l-objettiv tat-titjib tal-ugwaljanza bejn il-ġeneri għandu jirregola l-proċess kollu, inkluż il-fażi ta’ preselezzjoni, u li għandha tingħata prijorità lis-sess sottorappreżentat dment li l-kandidat ikollu kwalifiki ugwali għal dawk tal-kandidat tas-sess l-ieħor, iżda mhux awtomatikament jew bla kondizzjonijiet.
b.
Rekwiżiti ta’ informazzjoni (Artikolu 6(3))
20.
Il-pożizzjoni tal-Parlament estendiet il-lista ta’ informazzjoni li l-kumpanniji jkunu meħtieġa jipprovdu lill-kandidati li ma jkunu ġew aċċettati.
Madankollu, bħala parti mill-kompromess ġenerali, id-dispożizzjonijiet rilevanti nżammu f’forma simili għal dik li oriġinarjament ġiet proposta mill-Kummissjoni.
D. Klawżola sospensiva (Artikolu 12) 21.
Fl-approċċ ġenerali tiegħu, il-Kunsill kompla, fi spirtu ta’ sussidjarjetà, jiżviluppa u jirfina l-klawżola sospensiva li tinsab fil-proposta tal-Kummissjoni, sabiex jipprovdi flessibbiltà essenzjali lill-Istati Membri li diġà kienu ħadu miżuri ugwalment effettivi biex itejbu l-bilanċ bejn il-ġeneri fuq il-bordijiet tal-kumpanniji u għalhekk għandhom jitħallew jissospendu r-rekwiżiti proċedurali stipulati fid-Direttiva.
Madankollu, il-Parlament ikkunsidra li l-klawżola sospensiva li tinsab fit-test tal-Kunsill kienet potenzjalment miftuħa wisq, u wkoll mhux ċara f’partijiet, u b’hekk tat l-impressjoni ta’ lakuna.
Bħala kompromess, il-koleġiżlaturi qablu li jispeċifikaw li l-klawżola sospensiva tkun disponibbli biss għallIstati Membri li kienu adottaw miżuri nazzjonali li kienu evidentement “ugwalment effettivi”, li jfisser li għandhom ikunu meħtieġa jew miżuri kwantitattivi vinkolanti fil-leġiżlazzjoni nazzjonali jew inkella riżultati reali f’termini ta’ perċentwal speċifiku miksub.
Barra minn hekk, skont it-test ta’ kompromess, biex Stat Membru jkun jista’ jagħmel użu mill-klawżola sospensiva, il-kondizzjonijiet iridu jiġu ssodisfati sad-data tad-dħul fis-seħħ tad-Direttiva.